b'\n_START_ARTICLE_\nHannover (suku)\n_START_PARAGRAPH_\nHannover (engl. Hanover) on historiallisesta Welfien suvusta polveutuva saksalainen hallitsijasuku, joka hallitsi l\xc3\xa4hinn\xc3\xa4 Luoteis-Saksassa vaihtelevia maa-alueita vuoteen 1918 saakka. Suvun nimi tulee Hannoverin kaupungista, jonka Braunschweig-L\xc3\xbcneburgin herttua Yrj\xc3\xb6 (1582\xe2\x80\x931641) valitsi herttuakuntansa hallituskaupungiksi vuonna 1636. Herttuakunta korotettiin Braunschweig-L\xc3\xbcneburgin vaaliruhtinaskunnaksi vuonna 1692, jolloin sit\xc3\xa4 alettiin ep\xc3\xa4virallisesti nimitt\xc3\xa4\xc3\xa4 p\xc3\xa4\xc3\xa4kaupungin mukaan my\xc3\xb6s Hannoverin vaaliruhtinaskunnaksi. Vuonna 1814 se muutettiin Hannoverin kuningaskunnaksi._NEWLINE_Hannoverin vaaliruhtinas Yrj\xc3\xb6 I:n my\xc3\xb6t\xc3\xa4 suku nousi vuonna 1714 my\xc3\xb6s Ison-Britannian valtaistuimelle syrj\xc3\xa4ytt\xc3\xa4en Stuart-suvun. Yrj\xc3\xb6n perint\xc3\xb6oikeus Ison-Britannian valtaistuimeen tuli siit\xc3\xa4, ett\xc3\xa4 h\xc3\xa4nen \xc3\xa4itins\xc3\xa4 vaaliruhtinatar Sofia oli Englannin, Skotlannin ja Irlannin kuninkaan Jaakko VI:n tytt\xc3\xa4rentyt\xc3\xa4r. Seurauksena oli Ison-Britannian ja Hannoverin vuoteen 1837 asti kest\xc3\xa4nyt personaaliunioni. Unioni purkautui lapsettoman Vilhelm IV:n kuollessa, sill\xc3\xa4 Hannoverissa ja Britanniassa sovellettiin erilaista kruununperimysj\xc3\xa4rjestyst\xc3\xa4._NEWLINE_Ison-Britannian kruunun peri Vilhelm IV:n veljentyt\xc3\xa4r Viktoria (1819\xe2\x80\x931901), joka j\xc3\xa4i samalla my\xc3\xb6s maansa viimeiseksi Hannover-sukuiseksi hallitsijaksi. Saksi-Coburg-Gothan prinssi Albertin kanssa solmimansa avioliiton seurauksena kuningatar Viktorian j\xc3\xa4lkel\xc3\xa4iset kuuluvat t\xc3\xa4m\xc3\xa4n aviomiehen sukuun. Tosin ensimm\xc3\xa4isen maailmansodan aikana kuningas Yrj\xc3\xb6 V vaihtoi liian saksalaiselta kalskahtavan sukunimens\xc3\xa4 brittil\xc3\xa4isemm\xc3\xa4ksi Windsoriksi, joka on edelleen kuningassuvun virallinen nimi._NEWLINE_Hannoverissa voimassa olleen lains\xc3\xa4\xc3\xa4d\xc3\xa4nn\xc3\xb6n mukaan nainen ei voinut peri\xc3\xa4 maan valtaistuinta, joten Vilhelm IV:n kuoltua kruunu siirtyi edesmenneen kuninkaan seuraavaksi nuoremmalle elossa olevalle veljelle, prinssi Ernst Augustille (1771\xe2\x80\x931851). H\xc3\xa4nen poikansa, Hannoverin kuningas Yrj\xc3\xb6 V (1819\xe2\x80\x931878), menetti kruununsa vuonna 1866 ep\xc3\xa4onnisen Saksan\xe2\x80\x93It\xc3\xa4vallan-sodan seurauksena ja koko kuningaskunta liitettiin Preussiin. Suku palasi viel\xc3\xa4 saksalaiselle valtaistuimelle lyhyeksi ajaksi vuonna 1913, jolloin Yrj\xc3\xb6 V:n pojanpoika Ernst August III (1887\xe2\x80\x931953) sai Saksan keisari Vilhelm II:lta Braunschweigin herttuakunnan er\xc3\xa4\xc3\xa4nlaiseksi my\xc3\xb6t\xc3\xa4j\xc3\xa4islahjaksi avioiduttuaan keisarin tytt\xc3\xa4ren, prinsessa Viktoria Luisen (1892\xe2\x80\x931980) kanssa. Jo viisi vuotta my\xc3\xb6hemmin vallankumous pakotti Ernst Augustin luopumaan kruunustaan muiden Saksan ruhtinaiden tapaan._NEWLINE_Prinssi Ernst August von Hannover (s. 1954), Monacon prinsessa Carolinen (s. 1957) nykyinen aviomies, on Braunschweigin viimeisen herttuaparin pojanpoika ja Hannover-suvun t\xc3\xa4m\xc3\xa4nhetkinen p\xc3\xa4\xc3\xa4mies.'